חשיפה: סעיף מיוחד בתקציב משרד הרווחה אמור לתקצב ילדים נזקקים בפנימיות בכ-75 מיליון שקל בשנה. בפועל כל 179 המוסדות שמקבלים את הכסף הם ישיבות או מוסדות לימוד תורניים, חלקם אף נתמכים במקביל בידי משרד החינוך, לכאורה בניגוד לחוק
| ליאת לוי | ״תמיכה שוטפת בילדים נזקקים בפנימיות״ נשמע כמו סעיף חשוב במיוחד בתקציב משרד הרווחה – והוא אכן תופס מקום משמעותי: מדובר בכ-75 מיליון שקל בשנה המהווים 64% מכלל התמיכות שנתן המשרד לעמותות ב-2018 ו-62% מהתמיכות ב-2017.  אך בדיקה של "שקוף" את הגופים המקבלים תמיכה דרך הסעיף מגלה שמדובר בכסף סקטוריאלי: כל 179 המוסדות שמקבלים את מימון התמיכה הם ישיבות או מוסדות לימוד תורניים. התמיכה בילדי פנימיות הוא כאמור אחד סעיפי התמיכות הגדולים של המשרד. טיפול באנשים עם מוגבלויות, למשל, זוכה ב-2.27% מהתקציב בלבד. טיפול בלקויי שמיעה ושיקומם – 1.6%. תמיכה במוסדות ציבור המסייעים לנפגעות ונפגעי תקיפה מינית – 6.8%.  על פניו נראה שהמשרד שם בראש סדר העדיפויות שלו תלמידים נזקקים – אבל בפועל זה קורה רק עבור אלה המשתייכים לזרם מסוים.    למה משרד הרווחה ״מלבין״ את הסעיף ולא פשוט מכנה אותו "תמיכה בתלמידי ישיבות ומוסדות תורניים"? איך יכול להיות שלמרות שלא מדובר בסעיף תמיכה ייעודי אף מוסד פנימייתי שאינו מגזרי לא נתמך על ידו?  גורם בכיר במשרד הרווחה אמר לנו כי מדובר בסוד גלוי במשרד וכי הסעיף הוא למעשה תולדה של הסכמים קואליציוניים, אשר גוזרים בשורה התחתונה כסף משמעותי מתקציב התמיכות למטרות שנדמות פוליטיות. בקריטריוני התמיכה של משרד הרווחה מובהר כי המשרד לא יתקצב מוסדות שנתמכים במקביל על ידי האגף התורני של משרד החינוך. אלא שבדיקה שערכנו מצאה כי כפל התמיכה קיים גם קיים. כך לדוגמא, בשנת 2017, "נזר ישראל", מוסד של חסידות גור שקיבל תמיכה ממשרד הרווחה על סך 818 אלף שקל, זכה באותה שנה גם לתקצוב מהאגף התורני של משרד החינוך על סך 600 אלף שקל. כך גם ישיבת ״אמרי האמת״ של חסידות גור זכתה בתמיכה כפולה: כ-400 אלף שקל ממשרד הרווחה וסכום כפול ממשרד החינוך, באותה שנה.  עמותה נוספת בשם ״מוסדות התורה של חסידות גור״ קיבלה כ-2 מיליון שקל ממשרד החינוך ונתמכה במקביל בכחצי מיליון שקל על ידי משרד הרווחה – לכאורה בניגוד לקריטריונים. כמובן שחסידי גור אינם הנהנים היחידים מכפל התמיכות לכאורה והדוגמאות עוד מרובות. תוכלו לבדוק בעצמכם מוסדות – כאן. ממשרד הרווחה נמסר כי ״סעיף התמיכה מיועד לכל מסגרת חינוך על-יסודית המפעילה פנימייה לילדים הלומדים בה. כל מוסד חינוך פנימייתי מכל מגזר דתי, כללי ולא יהודי רשאי לפנות בבקשה לקבלת תמיכה כל עוד הוא עומד בקריטריונים למתן התמיכה.  המחלקה למוסדות ציבור מבצעת בכל שנה הצלבת רשימות תלמידים, עבורם ניתנת התמיכה, עם רשימות תלמידים עבורם משולמת תמיכה מאגף מוסדות תורניים במשרד החינוך. כאשר בהצלבה נמצא כפל תמיכה, המחלקה מקזזת למוסד זה את הכספים ששילמה לו״.  ״משרד הרווחה הוא המשרד הכי מופרט בישראל״, אומרת מנהלת פנימייה לנוער בסיכון לשעבר, שמכירה את המערכת כ-20 שנה ומבקשת להשאר בעילום שם. ״הכל עובר למיקור חוץ שהעמיק עם השנים״. היום רוב מעונות חסות הנוער – פנימיות והוסטלים, מנוהלים על ידי עמותות שנתמכות על ידי משרד הרווחה והכסף לא מגיע למוסד באופן ישיר. המודל הזה נחל כישלון חרוץ כפי שניתן להסיק מהמספר הרב של המוסדות שקרסו רק במהלך השנה האחרונה. ״העמותה שמפעילה פנימיות מקבלת 12 אלף שקל ממשרד הרווחה על כל ילד״, היא מוסיפה, ״מתוך זה אנחנו קיבלנו כ-2000 שקל לילד והיינו צריכים להסתדר״.     